In Pole gebeur tans iets merkwaardigs wat lesse vir Suid-Afrika inhou. Dit gaan om ’n populistiese regering wat die demokrasie ondermyn en deur ’n lewendige burgerlike samelewing beveg word.
Skaars ’n maand ná die laaste algemene verkiesing in Pole is ’n regering in Warschau aan die bewind wat ’n taamlik goeie idee gee van watse verwoesting ’n oordrewe ideologies ingestelde regering kan aanrig. En, ondanks die feit dat dit ’n regse, nasionalistiese party – “Reg en Geregtigheid” – is wat nou dáár regeer, is die ooreenkomste met wat veral sedert pres. Jacob Zuma se bewindsoorname in 2009 in Suid-Afrika gebeur, enorm.
Binne ŉ maand het dit egter geblyk dat hy niks meer as ŉ Rottevanger van Hameln is nie. In dié paar weke sedertdien het hy ŉ hele rits maatreëls laat deurdruk wat die demokrasie behoorlik aangetas het.
“Reg en Geregtigheid” het, soos die ANC in Suid-Afrika, ŉ volstrekte meerderheid in albei huise van die parlement, wat beteken dat daar slegs drie beperkings op sy mag is: Die grondwet, die konstitusionele hof, en die burgerlike samelewing.